[pic] | KOMISIJA EVROPSKIH SKUPNOSTI |

Bruselj, 28.6.2007

COM(2007) 368 konč.

2007/0128 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe (ES) št. 1924/2006 o prehranskih in zdravstvenih trditvah na živilih

(predložila Komisija)

OBRAZLOŽITVENI MEMORANDUM

Predlog vsebuje dve spremembi členov 14 in 28 Uredbe (ES) št. 1924/2006 Evropskega Parlamenta in Sveta o prehranskih in zdravstvenih trditvah na živilih. Namen predloga je zagotoviti primerno prehodno obdobje za zdravstvene trditve glede razvoja in zdravja otrok.

Take zdravstvene trditve so tako kot druge zdravstvene in prehranske trditve že v uporabi na trgu Skupnosti. Prehranske trditve, ki so se v državi članici uporabljale pred 1. januarjem 2006 v skladu z ustreznimi nacionalnimi določbami in niso vključene v Prilogo k Uredbi (ES) št. 1924/2006, se lahko uporabljajo največ tri leta po začetku veljavnosti Uredbe. Za druge zdravstvene trditve glede razvoja in zdravja otrok prav tako veljajo prehodni ukrepi, podrobno navedeni v členu 28, odstavkih 5 in 6 te uredbe.

Vendar v Uredbi (ES) št. 1924/2006 ni predviden podoben prehodni ukrep za trditve glede razvoja in zdravja otrok. Do tega je prišlo zaradi različnih sprememb Uredbe, sprejetih v postopku soodločanja. Za zagotovitev boljšega varstva otrok, je bilo odločeno, da se trditve glede njihovega razvoja in zdravja obravnavajo enako kot trditve o zmanjšanju tveganja bolezni (odobritev). Ta sprememba je bila uvedena z dvema spremembama, in sicer z besedami „in trditve glede razvoja in zdravja otrok“, dodanimi v naslovu v prvem odstavku člena 14 Uredbe, ki obravnava trditve o zmanjšanju tveganja bolezni. Zato so trditve, ki se nanašajo na otroke, obravnavane enako kot trditve o tveganju bolezni, za katere v Uredbi ni predvideno nobeno prehodno obdobje, ker po pravilih, ki so veljala pred sprejetjem Uredbe, niso bile dovoljene.

Za trditve glede razvoja in zdravja otrok ni prehodnih ukrepov, kar pomeni, da od začetka uporabe Uredbe (1. julij 2007) navedene trditve ne bi bile dovoljene za izdelke, proizvedene po tem datumu. Edini obstoječi prehodni ukrep, ki se uporablja za trditve glede razvoja in zdravja otrok, je določen v členu 28, odstavek 1. Nanaša se na izdelke, ki bodo dani na trg ali označeni pred 1. julijem 2007. To prehodno obdobje se bo uporabljalo za izdelke, ki bodo fizično na prodajnih policah ali že označeni, ne pa za izdelke, proizvedene in distribuirane po tem datumu. Ko bodo zaloge pošle, bo prišlo do prekinitve trga.

Namen predloga je zagotoviti prehodne ukrepe za trditve glede razvoja in zdravja otrok.

Tako prehodno obdobje in postopek odobritve za trditve glede razvoja in zdravja otrok bosta zagotovila varstvo skupine potrošnikov, za katero so namenjene, in gospodarskim subjektom omogočila dovolj časa za zagotovitev nemotenega prehoda pri prilagajanju določbam Uredbe.

Predlog ne vpliva na proračun Evropske skupnosti.

2007/0128 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe (ES) št. 1924/2006 o prehranskih in zdravstvenih trditvah na živilih

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 95 Pogodbe,

ob upoštevanju predloga Komisije[1],

ob upoštevanju mnenja Evropskega ekonomsko-socialnega odbora[2],

ob upoštevanju mnenja Odbora regij[3],

v skladu s postopkom, določenim v členu 251 Pogodbe[4],

ob upoštevanju naslednjega:

1. Uredba (ES) št. 1924/2006 Evropskega Parlamenta in Sveta o prehranskih in zdravstvenih trditvah na živilih, vzpostavlja pravila za uporabo trditev pri označevanju, predstavitvi in oglaševanju živil.

2. Zdravstvene trditve so prepovedane, razen če ustrezajo splošnim in posebnim zahtevam, določenim v Uredbi (ES) št. 1924/2006, in so vključene v sezname Skupnosti odobrenih zdravstvenih trditev. Navedene sezname zdravstvenih trditev je treba še vzpostaviti v skladu s postopki, določenimi v Uredbi. Zato navedeni seznami ne bodo začeli veljati 1. julija 2007, na datum začetka uporabe Uredbe.

3. Uredba (ES) št. 1924/2006 zato določa prehodne ukrepe za zdravstvene trditve, ki se ne nanašajo na zmanjšanje tveganja bolezni ter razvoj in zdravje otrok.

4. Za zdravstvene trditve glede zmanjšanja tveganja bolezni ni potreben noben prehodni ukrep. Zaradi prepovedi trditev, ki se nanašajo na preprečevanje, obravnavo in zdravljenje bolezni z Direktivo 2000/13/ES, in uvedbe nove kategorije trditev glede zmanjšanja tveganja bolezni z Uredbo (ES) št. 1924/2006, izdelki s takimi trditvami ne bi smeli biti na trgu Skupnosti.

5. Kategorija trditev glede na razvoj in zdravje otrok je bila uvedena v zelo pozni fazi postopka sprejetja Uredbe (ES) št. 1924/2006 brez zagotovitve prehodnih ukrepov. Vendar so izdelki s takimi trditvami že na trgu Skupnosti.

6. Da bi se izognili motnjam na trgu, je za trditve glede razvoja in zdravja otrok primerno uporabiti iste prehodne ukrepe kakor za druge zdravstvene trditve.

7. Uredbo (ES) št. 1924/2006 je zato treba ustrezno spremeniti –

SPREJELA NASLEDNJO UREDBO:

Člen 1

Uredba (ES) št. 1924/2006 se spremeni:

(1) V členu 14 se odstavek 1 nadomesti z naslednjim:

„1. Ne glede na člen 2(1)(b) Direktive 2000/13/ES se lahko naslednje trditve uporabijo, kadar so odobrene v skladu s postopkom, določenim v členih 15, 16, 17 in 19 te uredbe, za vključitev v seznam Skupnosti takih dovoljenih trditev, skupaj z vsemi potrebnimi pogoji za uporabo teh trditev:

(a) trditve o zmanjšanju tveganja bolezni;

(b) trditve glede razvoja in zdravja otrok.“

(2) V členu 28(6) se uvodni odstavek nadomesti z naslednjim:

„Za zdravstvene trditve, razen tistih iz člena 13(1)(a) in člena 14(1)(a), ki so uporabljene v skladu z nacionalnimi določbami pred začetkom veljavnosti te uredbe, velja naslednje:“

Člen 2

Ta uredba začne veljati 1. julija 2007.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL C […], […], str. […].

[2] UL C […], […], str. […].

[3] UL C […], […], str. […].

[4] UL C […], […], str. […].